Diari Oficial de la Generalitat Valenciana


Sumari del DOGV 4459, del 13-03-2003 (2003/2989)

RESOLUCIÓ de 4 de març de 2003, de la directora de l'Institut Valencià d'Estadística, per la qual es convoquen beques per a la realització de pràctiques professionals en l'Institut Valencià d'Estadística (IVE).
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4459

Data del DOGV
:   13-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2989


Data del document
:   04-03-2003

Organisme emissor
:   Institut Valencià d'Estadística

Tipus de document
:   Resolució

Correcció d'errades

 Descriptors 

:   * suport econòmic
    * ajuda pública
    * professió de la informàtica
    * ciència econòmica
    * matemàtiques
    * assignació per estudis
    * estadística

RESOLUCIÓ de 4 de març de 2003, de la directora de l'Institut Valencià d'Estadística, per la qual es convoquen beques per a la realització de pràctiques professionals en l'Institut Valencià d'Estadística (IVE). [2003/2989]
  
A fi de fomentar la formació en el camp de l'estadística pública i la informàtica, l'Institut Valencià d'Estadística (IVE) convoca beques de realització de pràctiques professionals. Estes beques van encaminades al perfeccionament professional del personal estadístic i informàtic, i a impulsar l'estadística pública per a contribuir a millorar el coneixement de la realitat social i econòmica de la Comunitat Valenciana.
  
El desenvolupament de l'activitat estadística en la Comunitat Valenciana i l'augment en la qualitat dels servicis que l'IVE presta a la societat valenciana fan necessari incrementar el grau d'especialització dels joves llicenciats i diplomats en l'àrea d'estadística, economia i informàtica.
  
D'acord amb les funcions atribuïdes a l'Institut Valencià d'Estadística en la Llei 5/1990, d'Estadística de la Comunitat Valenciana, en la Llei 14/1997, de creació de l'Institut Valencià d'Estadística, en el Decret 65/1998, pel qual s'aprova el Reglament Orgànic i Funcional de l'Institut Valencià d'Estadística i amb el que disposa el Decret 108/1992, pel qual es regula la concessió de beques, resolc
  
Fer pública la convocatòria de beques de pràctiques professionals d'especialització en l'Institut Valencià d'Estadística (IVE), d'acord amb les condicions i característiques següents:
  
Primera. Objecte específic de la convocatòria
  
La present convocatòria té per objecte la concessió de beques de pràctiques professionals d'especialització en les àrees d'estadística, economia i informàtica, orientada a la producció i difusió d'estadístiques públiques.
  
Segona. Característiques de les beques
  
Les beques tenen per objecte la formació complementària, l'especialització professional i la capacitació de personal qualificat, orientada a la producció i difusió de l'estadística pública.
  
L'activitat que han de realitzar els becaris s'ajustarà als objectius i les metes que s'establisquen en el Pla Valencià d'Estadística així com en els plans anuals de l'IVE.
  
Les pràctiques professionals es realitzaran en l'IVE, situat en la plaça de Nàpols i Sicília, número 10 de València.
  
El període de duració de les beques comprendrà des del començament que s'assenyale en la resolució de concessió, fins al 31 de desembre 2003, si bé s'establix la possibilitat d'una pròrroga automàtica pels mesos que resten fins a completar l'any de gaudiment, sempre que la Llei de Pressupostos de la Generalitat Valenciana per a l'any 2004 reculla una línia específica a l'efecte.
  
Tercera. Requisits de les persones sol·licitants
  
Els candidats que desitgen participar en la concessió de les beques hauran de reunir els requisits següents:
  
- Ser veí de qualsevol dels municipis de la Comunitat Valenciana.
  
- Els aspirants hauran d'estar en possessió de la titulació de llicenciat o llicenciada o diplomat/ada en alguna de les llicenciatures o diplomatures següents o homologades o equivalents en la Unió Europea, o altres titulacions amb orientacions curriculars específiques en el camp de l'estadística:
  
Àrea d'Estadística
  
Matemàtiques
  
Ciències i tècniques estadístiques
  
Àrea d'Econòmiques
  
Ciències econòmiques
  
Àrea d'Informàtica
  
Informàtica
  
Quarta. Dotació econòmica
  
La cobertura econòmica de la beca recull una ajuda de 1.025 euros mensuals bruts, dels quals es deduiran les retencions fiscals corresponents.
  
Es finançaran a càrrec de la línia SE000001 del capítol IV del pressupost de l'IVE per a l'exercici 2003.
  
Cinquena. Termini de presentació de sol·licituds.
  
El termini per a la presentació de sol·licituds serà de 15 dies hàbils a partir de l'endemà de la publicació de la present resolució en el Diari Oficial de la Generalitat Valenciana.
  
Els impresos de sol·licitud estaran a disposició de les persones interessades en el Registre de l'IVE (plaça de Nàpols i Sicília 10, 3a planta), i en els punts d'informació PROP, i es podran presentar en el Registre de l'IVE o tramitar-ho per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds, segons el model que figura com a annex I a la present resolució, hauran de dur adjunta la documentació següent:
  
- Fotocòpia del document nacional d'identitat.
  
- En el cas que en el document nacional d'identitat no figure com a domicili del sol·licitant un municipi de la Comunitat Valenciana, s'adjuntarà declaració expressa responsable de ser veí de qualsevol dels seus municipis.
  
- Currículum vitae, en el qual es faran constar les dades personals, la data i el lloc de naixement, el domicili a efecte de notificacions, el telèfon i una foto carnet recent de la persona sol·licitant. Els estudis cursats i la trajectòria professional seguida, acreditats com cal mitjançant els corresponents títols o certificats.
  
- Certificat acadèmic complet de les matèries cursades on figuren les qualificacions obtingudes i les dates en què s'obtingueren.
  
- Qualssevol altres documents que acrediten la possessió de títol o mèrits acadèmics, investigadors o professionals que desitgen al·legar.
  
Els mèrits que s'adduïsquen hauran de ser acreditats mitjançant la presentació de documents originals o fotocòpies compulsades.
  
No es valoraran aquells mèrits que no s'acrediten documentalment.
  
Els aspirants que presentaren al seu moment en el termini i en la forma adequades les sol·licituds corresponents a les beques convocades per les resolucions de la directora de l'IVE de 6 de febrer de 2002 i 17 de setembre de 2002, i que vulguen concursar en esta convocatòria, únicament hauran de presentar la sol·licitud fent constar que ja fou aportada la documentació oportuna i podran afegir-hi els documents que consideren convenients per a acreditar mèrits posteriors als presentats en les convocatòries mencionades,
  
Conclòs el termini de presentació de sol·licituds, la directora de l'IVE dictarà resolució que declare aprovada la llista provisional de sol·licitants admesos i exclosos a la convocatòria que estarà a disposició dels sol·licitants en el Registre de l'IVE. Als sol·licitants exclosos se'ls notificarà la causa d'exclusió i disposaran de deu dies hàbils, comptats a partir del dia següent al de la notificació, per a esmenar els defectes que n'hagen motivat l'exclusió. Si en eixe termini no es realitza l'esmena, es considerarà que ha desistit de la seua petició, d'acord amb el que disposa l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena. Comissió avaluadora.
  
S'establix una comissió avaluadora que elaborarà l'oportuna proposta d'adjudicació de les beques, en un termini màxim d'un mes des de l'acabament del termini de presentació de sol·licituds. La dita comissió estarà formada per:
  
- President: la directora de l'IVE o persona que la substituïsca.
  
- Vocal: el cap de l'Àrea Tècnica de l'IVE.
  
- Vocal: la cap del Servici de Gestió Administrativa, que actuarà com a secretària.
  
- Vocal: la cap del Servici d'Estadístiques Econòmiques.
  
- Vocal: el cap del Servici d'Estadístiques Demogràfiques i Socials.
  
- Vocal: la cap del Servici de Coordinació, Planificació i Difusió Estadística.
  
- Vocal: el cap del Servici de Sistemes d'Informació.
  
La comissió d'avaluació es regirà per les normes contingudes en el capítol II del títol II de la Llei de Règim Jurídic de les Administracions Públiques i del Procediment Administratiu Comú.
  
Els membres de la comissió podran ser assessorats pel personal tècnic o professional que es considere necessari, que podrà assistir-hi amb veu però sense vot.
  
La comissió podrà convocar tots aquells candidats que considere oportú per a comprovar, mitjançant entrevista, els aspectes que estime d'interés, o realitzar les proves que considere necessàries.
  
Una vegada acabat el procés selectiu, la comissió elaborarà una proposta de concessió de les àrees d'estadística, econòmiques i informàtica, que contindrà una relació de beneficiaris per àrea i una borsa de reserva també per a cada àrea, per al cas de produir-se la revocació i rescissió per part de l'Iveeee o la renúncia o abandonament per part dels aspirants.
  
La comissió podrà així mateix declarar deserta, totalment o parcialment, l'adjudicació de les beques convocades.
  
La directora de l'IVE es reserva la facultat d'interpretar el contingut d'esta convocatòria.
  
Setena. Barem de la concessió
  
La selecció dels becaris es farà d'acord amb la puntuació, fins a un màxim de 25 punts, obtinguda del barem següent:
  
- Expedient acadèmic de la llicenciatura o diplomatura, recollida en el punt tercer: 12 punts, obtinguts de la forma següent:
  
- Diplomatura: fins a 4 punts
  
- Llicenciatura: fins a 8 punts
  
- Altres diplomatures o llicenciatures: fins a 4 punts.
  
- Coneixements de programari estadístic i ofimàtica avançada: fins a 3 punts
  
- Formació extra-acadèmica: fins a 2 punts
  
- Experiència professional: fins a 3 punts
  
- Idiomes comunitaris: fins a 3 punts, 0,20 punts per curs de l'Escola Oficial d'Idiomes.
  
- Valencià:
  
- Oral: 0,25
  
- Elemental: 0,5
  
- Mitjà, 0,75
  
- Superior: 1
  
- Entrevista: fins a 3 punts.
  
Vuitena. Concessió
  
Les beques seran adjudicades per la directora de l'IVE a la vista del veredicte de la comissió avaluadora, en el termini màxim d'un mes a partir del dia següent al de l'acabament de presentació de sol·licituds. La no resolució d'adjudicació dins del termini establit anteriorment produirà l'efecte de la desestimació presumpta de les sol·licituds presentades. La resolució de concessió o denegació es notificarà a les persones interessades.
  
La condició de becari/becària no generarà en cap moment relació laboral amb la Generalitat Valenciana. La condició d'integrant de la borsa de reserva de becaris/becàries tampoc generarà en cap moment relació laboral amb la Generalitat Valenciana, ni compromís d'accedir en qualsevol moment a la condició de becari o becària.
  
En la resolució de concessió s'indicarà la data d'incorporació del becari a l'IVE, que en cap cas serà superior a un mes, comptat des de la data de notificació de la resolució de concessió.
  
Novena. Obligacions dels becaris
  
Una vegada reben la notificació d'haver sigut seleccionats per a una beca els becaris estaran obligats a :
  
- Tindre una dedicació a les activitats objecte d'esta de 40 hores setmanals, que hauran de ser realitzades sota la supervisió del tutor o tutora de l'IVE. Els tutors seran designats pel cap de l'Àrea Tècnica.
  
- Les beques concedides són incompatibles amb qualsevol altra beca o ajuda, així com amb la realització d'una activitat laboral regular. La infracció d'esta regla autoritzarà l'IVE a cancel·lar el gaudiment de la beca.
  
- Hauran de presentar la documentació adequada que acredite que tenen cobertura sanitària (assegurança escolar, pòlissa privada, etc.).
  
- Guardar confidència sobre qualsevol informació de procedència dels resultats obtinguts durant el desenvolupament de la beca en els termes establits en la Llei 5/90 d'Estadística de la Comunitat Valenciana.
  
- No publicar cap article, ni remetre cap comunicació a qualsevol entitat o organisme sobre matèries relacionades amb el tema de la beca, sense autorització prèvia expressa del director o directora de l'IVE. En el cas que hi haja autorització el becari o la becària haurà de fer constar que l'activitat s'ha realitzat mitjançant una beca de l'IVE.
  
- Mantenir el secret estadístic. Esta obligació es mantindrà fins i tot després que els becaris concloguen la seva vinculació amb l'IVE.
  
- En l'últim mes de duració de la beca, presentaran al tutor o tutora una memòria d'activitats realitzades.
  
Desena. Revocació i rescissió
  
L'IVE, amb l'expedient previ instruït a l'efecte, podrà revocar o interrompre el gaudiment de la beca si concorre alguna de les causes següents:
  
a) Obtenció de l'ajuda sense reunir els requisits requerits en la convocatòria, o mitjançant falsedat en document públic.
  
b) Incompliment de les obligacions dels becaris establides en el punt nové de la present convocatòria. Sobre això s'establix un període de prova de tres mesos de duració a l'acabament del qual el o la cap de l'Àrea Tècnica de l'IVE avaluarà el compliment efectiu per part del becari de les distintes tasques encomanades fins al moment, i es proposarà la seua continuïtat en el gaudiment de la beca o bé la seua revocació. En el segon cas queda a criteri del cap o de la cap de l'Àrea Tècnica l'execució o no de la suplència prevista.
  
c) No incorporar-se a la destinació en la data límit que se li haja fixat en la notificació, o per l'abandonament d'esta durant el període de gaudiment de la beca.
  
d) La no acceptació de la beca i la no presentació de la documentació que se li puga sol·licitar per a la formalització de la beca en els terminis establits.
  
e) Trobar-se sotmés a algun dels supòsits d'incompatibilitat que establix la Llei 53/1984, de 26 de desembre, d'Incompatibilitats del Personal al Servici de les Administracions Públiques (BOE, de 4 de gener de 1985).
  
El beneficiari o la beneficiària, si és el cas, haurà de reintegrar les quantitats percebudes fins al moment de la revocació administrativa de l'atorgament de la beca, així com els interessos de demora corresponents.
  
Onzena. Forma de pagament
  
Les beques, en la quantia determinada en el punt quart, es pagaran als becaris mensualment, amb el previ informe favorable del cap de l'Àrea Tècnica de l'IVE.
  
La present resolució entrarà en vigor l'endemà de la publicació en el Diari Oficial de la Generalitat Valenciana.
  
Contra la present resolució, definitiva en via administrativa, es podrà interposar recurs contenciós administratiu, davant del Jutjat Contenciós Administratiu de València, dins del termini de dos mesos, comptats des de l'endemà de la seua publicació en el Diari Oficial de la Generalitat Valenciana, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que es puga exercitar qualsevol altre recurs que s'estime oportú.